בס"ד

**רבן שמעון ורבי ישמעאל**

ראשוני הרוגי מלכות, סיפור הריגתם

המאמר מבוסס על סא"ר אמצע פרק ל',

עם השוואה למקבילות: אדר"נ לח, שמחות ח, מכילתא משפטים יח.

סא"ר פרק ל'

|  |
| --- |
| וכשתפשו את רבן שמעון ואת ר' ישמעאל להירג היה רבן שמעון בוכה ואמר מפני מה אנו נהרגין **כעוברי עבירה וכמחללי שבתות [ונציה: וכאוכלי נבילות] וכנבילות וכטריפות וכשקצים ורמשים** תהא מיתתנו אמר לו ר' ישמעאל רבי אני אהיה אדון לפניך פעמים ישבנו לשפוט את הדין ולא שפטנוהו באמת ובאו עידי שקר והעידו בפנינו והן נתחייבו מיתה ואנו נכנסנו לבית המרחץ ונפנינו לאכילה ושתייה ובאו יתומים ואלמנות לתבוע פרנסתן ואמר להן שמש אין **השעה** פנויה בוא וראה כמה גדול ענשו של דבר (שמות כב כא) כָּל אַלְמָנָה וְיָתוֹם לֹא תְעַנּוּן: (כב) אִם עַנֵּה תְעַנֶּה אֹתוֹ כִּי אִם צָעֹק יִצְעַק אֵלַי שָׁמֹעַ אֶשְׁמַע צַעֲקָתוֹ: (כג) וְחָרָה אַפִּי וְהָרַגְתִּי אֶתְכֶם בֶּחָרֶב וְהָיוּ נְשֵׁיכֶם אַלְמָנוֹת וּבְנֵיכֶם יְתֹמִים: **בשעה** שהיו נהרגין היו מכבדין זה את זה זה אומר אני גדול וכבד מחבירי אותי הרגו תחילה ואל אראה במיתת חבירי וזה אומר אני גדול מחבירי אותי הרגו תחילה ואל אראה במיתת חבירי והיו מפילין גורלות ונפל גורל על רבן שמעון בן גמליאל נטלו את רבי ישמעאל והושיבוהו בחיקו והיה מגפפו ומחבקו ומנשקו ואמר לו רבי היאך נטמנת בעפר היאך נתמלא לשונך אבק ועפר **כעוברי עבירה וכמחללי שבתות וכנבלות וכטריפות וכשרצים וכרמשים** ולא הספיק לגמור את הדבר עד שנטלו חרב וחתכו את ראשו באותה **שעה** אמר הקב"ה אביא שמים וארץ ואטפחם זה בזה ואחריב עולמי בפניהם שנאמר (יחז' כא כב) וְגַם אֲנִי אַכֶּה כַפִּי אֶל כַּפִּי וַהֲנִחֹתִי חֲמָתִי אֲנִי י-הוה דִּבַּרְתִּי:  |

**מקטע 1: שאלה של רבי שמעון**

|  |  |  |
| --- | --- | --- |
| סא"ר ל | אבות דרבי נתן פרק לח | שמחות פרק ח |
|  | **חרב** בא לעולם על עינוי הדין ועל עיוות הדין ומפני המורין בתורה שלא כהלכה | שמואל הקטן נטל כל החמודות שבעולם והלך לו וכך אמר בשעת מיתתו שמעון וישמעאל **לחרבא** ושאר כל עמא לביזא עקן סגיאין יהוון אחריהם ובלשון ארמית אמרן  |

לכאורה חסר בפרקנו מבוא, לעומת אדר"נ ושמחות שיש בהם מבוא.

אלא, כל אירועי החורבנות שכתובים בפרקנו עד כאן, נכרכו על פרק עט בתהי', גם אירוע זה מתבסס עליו, ברמז:

(תהלים עט א) מִזְמוֹר לְאָסָף אֶ-לֹהִים בָּאוּ גוֹיִם בְּנַחֲלָתֶךָ טִמְּאוּ אֶת הֵיכַל קָדְשֶׁךָ שָׂמוּ אֶת יְרוּשָׁלִַם לְעִיִּים: (שם ב) נָתְנוּ אֶת נִבְלַת **עֲבָדֶיךָ** מַאֲכָל לְעוֹף הַשָּׁמָיִם בְּשַׂר **חֲסִידֶיךָ** לְחַיְתוֹ אָרֶץ:

(ג) שָׁפְכוּ דָמָם כַּמַּיִם סְבִיבוֹת יְרוּשָׁלִָם **וְאֵין קוֹבֵר**:

**עֲבָדֶיךָ** ... **חֲסִידֶיךָ**

הם לב האומה, הם עשרת הרוגי מלכות[[1]](#footnote-1), לפני ואחרי מרד בר כוכבא.

**נָתְנוּ אֶת נִבְלַת מַאֲכָל לְעוֹף הַשָּׁמָיִם בְּשַׂר לְחַיְתוֹ אָרֶץ... וְאֵין קוֹבֵר**

במילים אלו נמצא הד לתופעה של ניוול המת ע"י הרומאים, אם ע"י מניעת קבורה כמו שעשו להרוגי אלכסנדריה והרוגי ביתר, אם ע"י שחיטה וקירקוף[[2]](#footnote-2), כמו שעשו לאלמנה ושבעת בניה[[3]](#footnote-3), ולרבי שמעון שראשו הותז ופולש בעפר, ורבי ישמעאל שפניו קורקפו[[4]](#footnote-4).

|  |  |  |  |
| --- | --- | --- | --- |
| סא"ר ל | אבות דרבי נתן פרק לח | שמחות פרק ח | מכילתא משפטים יח |
| **וכשתפשו את רבן שמעון ואת ר' ישמעאל להירג היה רבן שמעון בוכה ואמר מפני מה אנו נהרגין כעוברי עבירה וכמחללי שבתות [**ונציה**: וכאוכלי נבילות] וכנבילות וכטריפות וכשקצים ורמשים תהא מיתתנו** | וכשתפשו את רשב"ג ואת רבי ישמעאל ליהרג היה רשב"ג יושב ותוהה בדעתו ואומר אוי לנו שאנו נהרגין כמחללי שבתות וכעובדי כוכבים וכמגלי עריות וכשופכי דמים | וכשבאו רשב"ג ורבי ישמעאל גזרו עליהם שיהרגו והיה רבי ישמעאל בוכה ור"ש אמר אברך בשתי פסיעות אתה נתן בחיקם של צדיקים ואתה בוכה [א"ל (וכי) אני בוכה על שאנו נהרגין] (אלא על שאנו נהרגים) כשופכי דמים וכמחללי שבתות | כבר היה רבי ישמעאל ורבי שמעון יוצאין ליהרג אמר לו רבי שמעון לרבי ישמעאל רבי לבי יוצא שאיני יודע על מה אני נהרג  |

התנאים הראשונים שנתפסו ע"י אדריינוס ש"ט היו רבן שמעון ורבי ישמעאל.

יש קושי בזיהוי התנאים, האם נהרגו במרד הגדול בירושלים, או בימי השמד, ואכמ"ל[[5]](#footnote-5), וגם הסיפור איננו כפשוטו בלבד.

בתקופת חורבן בית המקדש השני ואחריו, התגבשו בקרב יהודי א"י ארבע קבוצות:

1. קבוצה **יַבְנֶה** – קבוצה ההנהגה, תורה ודת, פרגמטית והישרדותית.

דגלה בטיפוח יחידים שישמשו בהנהגה הרוחנית-הפרושית, ו"ילחמו" במהרסים מבית, המשומדים[[6]](#footnote-6).

בדיעבד היא השלימה עם חורבן ירושלים, וברחה הרחק ליַבְנֶה,

בדיעבד היא השלימה בחצי פה עם המחריבים-הרומיים, והיתה בדיאלוג איתם, מה שלא מנע את הציד של הרומאים אחריהם (עשרה הרוגי מלכות).

2. קבוצת **בֵּיתָר** – קבוצת ההמונים, לאומית ופניה אל העתיד והמרד.

דגלה בטיפוח המון העם שיתאחדו בברית ושבועה עם הקב"ה נגד המהרסים מבחוץ, רומי ושות', כדי להחזיר את ירושלים ומלכות ישראל לתפארתה לכבוד הקב"ה. ביתר שוכנת במקום הררי, מבותר בגאיות, ולכן מתאימה לתנאי מחתרת ומרד.

3. קבוצת "**ירושלים**" – ה"פרושין", קבוצה קטנה וחלשה, שקועה בעבר, אובדנית[[7]](#footnote-7), לא יכלו להכיל את החורבן.

4. קבוצת "**המשתפי"ם**" –

הוציאו עצמם מגזירות השמד ע"י השתמדות מרצון, עזבו את עמם דתם ואלוקיהם, והתחברו לתרבות רומי – אלה הצדוקים והנוצרים, ממשיכי המתייוונים.

**רבי שמעון** היה "מלך" מבית הלל – מבית דוד, יבנאי, לכן כשניתפס ע"י רומי להיהרג, הוא בכה ושאל היכן טעה:

אני יבנאי בן-י'ה, אחוז ודבוק בתורה, איהרג **כמשומד רשע**, עוברי עבירה (עריות) ומחללי שבתות?[[8]](#footnote-8)

אני יבנאי שמדקדק בהלכות כשרות המאכלות כ"חבר", איהרג כמו **עם הארץ** שלא מדקדק, וכאילו אוכל נבילות וטריפות?[[9]](#footnote-9)

**מקטע 2: תשובה של רבי ישמעאל**

|  |  |  |  |
| --- | --- | --- | --- |
| סא"ר ל | אבות דרבי נתן פרק לח | שמחות פרק ח | מכילתא משפטים יח |
| **אמר לו ר' ישמעאל רבי אני אהיה אדון לפניך** | אמר לו רבי ישמעאל בן אלישע רצונך שאומר לפניך דבר אחד אמר לו אמור |  | אמר לו רבי ישמעאל לרבי שמעון  |
| **פעמים ישבנו לשפוט את הדין ולא שפטנוהו באמת ובאו עידי שקר והעידו בפנינו והן נתחייבו מיתה ואנו נכנסנו לבית המרחץ ונפנינו לאכילה ושתייה ובאו יתומים ואלמנות לתבוע פרנסתן ואמר להן שמש אין השעה פנויה בוא וראה כמה גדול ענשו של דבר** (שמות כב כא) **כָּל אַלְמָנָה וְיָתוֹם לֹא תְעַנּוּן: (כב) אִם עַנֵּה תְעַנֶּה אֹתוֹ כִּי אִם צָעֹק יִצְעַק אֵלַי שָׁמֹעַ אֶשְׁמַע צַעֲקָתוֹ: (כג) וְחָרָה אַפִּי וְהָרַגְתִּי אֶתְכֶם בֶּחָרֶב וְהָיוּ נְשֵׁיכֶם אַלְמָנוֹת וּבְנֵיכֶם יְתֹמִים:** | **אמר לו** שמא כשהיית מיסב בסעודה באו עניים ועמדו על פתחך ולא הנחתם שיכנסו ויאכלו אמר לו השמים אם עשיתי כן אלא שומרים היו לי יושבין על הפתח כשהיו עניים באים היו מכניסין אותן אצלי ואוכלין ושותין אצלי ומברכין לשם שמים.**אמר לו** שמא כשהיית יושב ודורש בהר הבית והיו כל אוכלוסי ישראל יושבין לפניך זחה דעתך עליך. אמר לו ישמעאל אחי מוכן אדם שיקבל את פגעו.  | **אמר לו** שמא בסעודה היה יושב וישן ובאה אשה לשאול על נדתה על טהרות שלה ואמר לה השמש ישן הוא והתורה אמרה (שמות כב) אם ענה תענה אותו ומה כתיב והרגתי אתכם בחרב וי"א רשב"ג היה בוכה ורבי ישמעאל השיבו כדברים אלו  | מימיך בא אדם אצלך לדין או לשאלה ועכבתו עד שתהא שותה כוסך ונוטל סנדלך או עוטף טליתך אמרה תורה אם ענה תענה אחד עינוי מרובה ואחד עינוי מועט. אמר לו ניחמתני רבי.  |

**רבי ישמעאל** כהן גדול, ענה לו בלשון סתרים, שבני קבוצת יַבְנֶה נהרגים כמו כל יהודי-יהודה, למרות גדולתם ומעלתם בתורה, בגלל יחסם ליהודי "יתום ואלמנה"!

ואלה דבריו:

1. אנשי קבוצת יַבְנֶה היו בעמדת שיפוט ביחס להמון העם, השיפוט שלהם, עוד בירושלים שלפני החורבן, היה מעמדה שיש בה זחיחות דעת (אדר"נ).

2. הם ברחו מירושלים של הקנאים לקצה גבול יהודה, ליַבְנֶה, ושם התפנו לחיי רווחה ושלווה של בית מרחץ אכילה ושתייה... הם דאגו ליחידים (רבי צדוק, שולשלת רבן גמליאל, חכמי יבנה)[[10]](#footnote-10) ולא נשאו כראוי להם בעול צרת הציבור.

3. אחרי שהקנאים נהרגו, נשארו האלמנה-ירושלים והיתומים-הביתרים, שביקשו מחכמי יַבְנֶה ש"יפרנסו" אותם, דהיינו שיַבְנֶה תנהיג אותם, אבל השמש אמר להם ששעתם של חכמי יַבְנֶה אינה פנויה[[11]](#footnote-11) להתאחדות עם ביתר למרד, אלא היא פנויה לחיי שלווה של אכילה ושתיה...

פסוק אסמ':

(שמות כב כא) כָּל **אַלְמָנָה** וְיָתוֹם לֹא **תְעַנּוּן**:

(כב) אִם **עַנֵּה תְעַנֶּה** אֹתוֹ כִּי אִם צָעֹק יִצְעַק אֵלַי שָׁמֹעַ אֶשְׁמַע צַעֲקָתוֹ:

(כג) וְחָרָה אַפִּי וְהָרַגְתִּי אֶתְכֶם בֶּחָרֶב וְהָיוּ נְשֵׁיכֶם **אַלְמָנוֹת** וּבְנֵיכֶם יְתֹמִים:

**כָּל אַלְמָנָה וְיָתוֹם לֹא תְעַנּוּן**

הציווי הוא לשופט היבנאי – לא לענות את האלמנה ירושלים ויתומיה הביתריים.

**אִם עַנֵּה תְעַנֶּה אֹתוֹ כִּי אִם צָעֹק יִצְעַק אֵלַי שָׁמֹעַ אֶשְׁמַע צַעֲקָתוֹ**

עַנֵּה תְעַנֶּה - אם השופט היבנאי יענה אותם,

צָעֹק יִצְעַק - אם הפרושי והביתרי יצעק על עינויו,

שָׁמֹעַ אֶשְׁמַע - הקב"ה ישמע את העינוי ואת הצעקה[[12]](#footnote-12), וכולם יהרגו[[13]](#footnote-13) בחרב הרומאים!

בפסוק זה מוטמן המפתח לסימליות בשמות התנאים שב"סיפור":

**עַנֵּה תְעַנֶּה שָׁמֹעַ אֶשְׁמַע** –

השם **שמעון** מורכב משמיעה ועינוי: שמע–עון, והשם ישמעאל: ישמע א-ל.

ואכן, בהולדת שמעון וישמעאל נמצא את העינוי:

(ברא' טז יא) וַיֹּאמֶר לָהּ מַלְאַךְ י-הוה הִנָּךְ הָרָה וְיֹלַדְתְּ בֵּן וְקָרָאת שְׁמוֹ **יִשְׁמָעֵאל** כִּי **שָׁמַע** י-הוה אֶל **עָנְיֵךְ**:

(ברא' כט לג) וַתַּהַר עוֹד וַתֵּלֶד בֵּן וַתֹּאמֶר כִּי **שָׁמַע** י-הוה כִּי **שְׂנוּאָה** אָנֹכִי וַיִּתֶּן לִי גַּם אֶת זֶה וַתִּקְרָא שְׁמוֹ **שִׁמְעוֹן**:

"עינוי" של נשים ביחסי אישות (ר' גם במקור "שמחות" הנ"ל) – גם זה מתקשר למציאות היבנאית, כשהתלמידים עזבו נשותיהם לזמן ארוך ו"עינו" אותם[[14]](#footnote-14).

**מקטע 3: שאלה של רבי ישמעאל**

|  |  |
| --- | --- |
| סא"ר ל | אבות דרבי נתן פרק לח |
| **בשעה שהיו נהרגין היו מכבדין זה את זה זה אומר אני גדול וכבד מחבירי אותי הרגו תחילה ואל אראה במיתת חבירי וזה אומר אני גדול מחבירי אותי הרגו תחילה ואל אראה במיתת חבירי והיו מפילין גורלות ונפל גורל על רבן שמעון בן גמליאל** | והיו מתחננין לאספקלטור זה אמר אני כהן בן כהן גדול הרגני תחלה ואל אראה במיתת חבירי [וזה אמר לו אני נשיא בן נשיא הרגני תחלה ואל אראה במיתת חבירי] אמר להם הפילו גורלות והפילו ונפל הפור על רשב"ג. |

רבי עקיבא הסתייג מלכתחילה בעניין עזיבת ירושלים[[15]](#footnote-15) ליבנה, וגם אחרי החורבן, שב ודגל בשילוב של יבנה וביתר כדי לחזור לירושלים, אבל חבריו לא הודו לו[[16]](#footnote-16), ותלמידיו נהרגו משום שלא נהגו כבוד זה לזה[[17]](#footnote-17) (בני יבנה כלפי בני ביתר), רבי עקיבא, כמו רבו רבי אליעזר הגדול (ר' לעיל), הזהירו ע"כ במיוחד[[18]](#footnote-18).

על רקע זה ניתן להבין את דברי המחבר כאן:

אחרי שרבי שמעון שמע וקיבל את סברתו של רבי ישמעאל בדבר הסיבה להוצאתם להורג, מיד: "בשעה שהיו נהרגין היו **מכבדין** זה את זה".

|  |  |
| --- | --- |
| סא"ר ל | אבות דרבי נתן פרק לח |
| **נטלו את רבי ישמעאל והושיבוהו בחיקו והיה מגפפו ומחבקו ומנשקו ואמר לו** **רבי היאך נטמנת בעפר היאך נתמלא לשונך אבק ועפר כעוברי עבירה וכמחללי שבתות וכנבלות וכטריפות וכשרצים וכרמשים** | מיד נטל החרב וחתך את ראשו. נטלו רבי ישמעאל בן אלישע והניחו בחיקו והיה בוכה וצועק פה קדוש פה נאמן פה קדוש פה נאמן פה שמוציא סנדלפונין טובות ואבנים טובות ומרגליות מי הטמינך בעפר ומי מילא לשונך עפר ואפר עליך הכתוב אומר (זכר' יג) חרב עורי על רועי ועל גבר עמיתי |
| **ולא הספיק לגמור את הדבר עד שנטלו חרב וחתכו את ראשו** | לא הספיק לגמור הדבר עד שנטלו החרב וחתכו את ראשו |

רבי שמעון בכה ושאל כנ"ל: מפני מה אנו נהרגין כעוברי עבירה וכו',

רבי ישמעאל ענה ואמר: "אשמים אנחנו" כשופטים,

אבל אחרי הריגתו של רבי שמעון הוא חזר וצעק כלפי שמיא את שאלתו של רבי שמעון!

רבי ישמעאל שם את ראשו המותז של רבי שמעון בחיקו, גיפף חיבק ונישק אותו, וזעק:

1. **היאך** נתמלא לשונך אבק ועפר - כעוברי עבירה וכמחללי שבתות

אחת הקללות לעוזבי ה' היא אבק ועפר מן השמים:

(דבר' כח כד) יִתֵּן י-הוה אֶת מְטַר אַרְצְךָ **אָבָק וְעָפָר** מִן הַשָּׁמַיִם יֵרֵד עָלֶיךָ עַד **הִשָּׁמְדָךְ**:

ועכשיו התהפכו היוצרות, וקללה זו פגעה בעובד ה'...

2. **היאך** נטמנת בעפר – כאוכלי נבלות וכטריפות וכשרצים וכרמשים

הקב"ה הבטיח לאבות שזרעם יהיה ככוכבים וכעפר הארץ[[19]](#footnote-19). בני תורה ככוכבים ובני עם הארץ כעפר הארץ, ועכשיו התהפכו היוצרות, רבי שמעון ה"חבר" בעפר, ובן כוזיבא, נשיא "עמי הארץ" שאכילתם איננה מוקפדת, ככוכב...

|  |  |  |
| --- | --- | --- |
| סא"ר ל | שמחות פרק ח | מכילתא משפטים יח |
| **באותה שעה אמר הקב"ה אביא שמים וארץ ואטפחם זה בזה ואחריב עולמי בפניהם** **שנאמר (יחז' כא כב) וְגַם אֲנִי אַכֶּה כַפִּי אֶל כַּפִּי וַהֲנִחֹתִי חֲמָתִי אֲנִי י-הוה דִּבַּרְתִּי:**  | [וכשנהרג ר"ש ור"י באתה השמועה אצל ר"ע וריב"ב עמדו וחגרו מתניהם שק וקרעו בגדיהם ואמרו אחינו ישראל אלו טובה היתה לעולם תחלה לא היו מקבלים אלא ר"ש ור"י ועכשיו גלוי היה לפני מי שאמר והיה העולם שסוף פורענות גדול עתיד לבוא לעולם ולפיכך נסתלקו אלו מן העולם (ישעיה נז) הצדיק אבד ואין איש שם על לב ואומר (שם) יבא שלום ינוחו על משכבותם]  | וכשנהרגו רבי שמעון ורבי ישמעאל אמר להם רבי עקיבא לתלמידיו התקינו עצמכם לפורענות שאלו טובה עתידה לבא בדורנו לא היו מקבלים אותה אלא רבי שמעון ורבי ישמעאל אלא גלוי וידוע לפני מי שאמר והיה העולם שפורענות גדולה עתידה לבא בדורינו וסילק אלו מבינותינו שנא' ישעיה נ"ז הצדיק אבד ואין איש שם על לב ואנשי חסד נאספים ואין מבין ואומר שם יבא שלום ינוחו על משכבותם הולך נכוחו ולבסוף שם ואתם קרבו הנה בני עוננה זרע מנאף ותזנה: |

רבי ישמעאל קונן היאך היאך,

והקב"ה קונן עליהם, צווה את הנביא להכות כף אל כף, ואף הוא עצמו עשה כך:

(יחזקאל כא יג) וַיְהִי דְבַר י-הוה אֵלַי לֵאמֹר: (יד) בֶּן אָדָם הִנָּבֵא וְאָמַרְתָּ כֹּה אָמַר אֲ-דֹנָי אֱמֹר חֶרֶב חֶרֶב הוּחַדָּה וְגַם מְרוּטָה: (טו) לְמַעַן טְבֹחַ טֶבַח הוּחַדָּה לְמַעַן הֱיֵה לָהּ בָּרָק מֹרָטָּה אוֹ נָשִׂישׂ שֵׁבֶט בְּנִי מֹאֶסֶת כָּל עֵץ: (טז) וַיִּתֵּן אֹתָהּ לְמָרְטָה **לִתְפֹּשׂ בַּכָּף** הִיא הוּחַדָּה חֶרֶב וְהִיא מֹרָטָּה לָתֵת אוֹתָהּ בְּיַד הוֹרֵג: (יז) זְעַק וְהֵילֵל בֶּן אָדָם כִּי הִיא הָיְתָה בְעַמִּי הִיא בְּכָל נְשִׂיאֵי יִשְׂרָאֵל מְגוּרֵי אֶל חֶרֶב הָיוּ אֶת עַמִּי לָכֵן סְפֹק אֶל **יָרֵךְ**:

(יט) וְאַתָּה בֶן אָדָם הִנָּבֵא **וְהַךְ כַּף אֶל כָּף** **וְתִכָּפֵל חֶרֶב שְׁלִישִׁתָה חֶרֶב חֲלָלִים הִיא חֶרֶב חָלָל הַגָּדוֹל הַחֹדֶרֶת לָהֶם**:

**(כב) וְגַם אֲנִי אַכֶּה כַפִּי אֶל כַּפִּי וַהֲנִחֹתִי חֲמָתִי אֲנִי י-הוה דִּבַּרְתִּי:**

(כט) לָכֵן כֹּה אָמַר אֲדֹנָי י-הוה יַעַן הַזְכַּרְכֶם עֲוֹנְכֶם בְּהִגָּלוֹת פִּשְׁעֵיכֶם לְהֵרָאוֹת חַטֹּאותֵיכֶם בְּכֹל עֲלִילוֹתֵיכֶם יַעַן הִזָּכֶרְכֶם **בַּכַּף** **תִּתָּפֵשׂוּ**:

**וְתִכָּפֵל חֶרֶב שְׁלִישִׁתָה** - המחבר מזכיר שלושה הרוגי מלכות, שנים ("תכפל") נהרגו בחרב, רבי שמעון ורבי ישמעאל, והשלישי (להלן) רבי עקיבא במסרקות ברזל.

**חֶרֶב חֲלָלִים** -רבי שמעון בחרב התזת ראש.

**הִיא חֶרֶב חָלָל הַגָּדוֹל הַחֹדֶרֶת לָהֶם** - רבי ישמעאל בחרב וסכין לקרקף הפנים.

**וְגַם אֲנִי אַכֶּה כַפִּי אֶל כַּפִּי וַהֲנִחֹתִי חֲמָתִי אֲנִי י-הוה דִּבַּרְתִּי**

כַפִּי – זה דור של שמד ש"נתפשו בכף" (שם ביחז')[[20]](#footnote-20).

כַפִּי של "שמים", על רבי ישמעאל שעור פניו לא נקבר בארץ, ואורו בשמים.

כַפִּי של "ארץ", על רבי שמעון שראשו הותז והושלך לארץ.

אכה אותם זו בזו ואחריב את עולמי.

היבט משלים:

**וְתִכָּפֵל חֶרֶב שְׁלִישִׁתָה** - החרב תפגע בשני (תכפל) שלישים, בביתר וביבנה (השליש השלישי היא ירושלים, נפגעה ברעב, או הגליל שלא נפגע).

**חֶרֶב חֲלָלִים** - העם שהיו בביתר נפלו חללים בחרב.

**הִיא חֶרֶב חָלָל הַגָּדוֹל הַחֹדֶרֶת לָהֶם**  - וגם ה"חלל הגדול" חכמי יבנה גדולי ישראל נפלו בחרב.

**וְגַם אֲנִי אַכֶּה כַפִּי אֶל כַּפִּי וַהֲנִחֹתִי חֲמָתִי אֲנִי י-הוה דִּבַּרְתִּי**

כַפִּי – זה דור של שמד ש"נתפשו בכף" (שם ביחז')

כַפִּי של "שמים", זו יבנה.

כַפִּי של "ארץ", זו ביתר.

אכה אותם זו בזו ואחריב את עולמי, ארץ יהודה נחרבה, וכחצי מיליון יהודיה נהרגו.

בפרקנו מובאת תגובת הקב"ה למיתת רבי שמעון ורבי ישמעאל, במקורות האחרים הדגש הוא על תגובת רבי עקיבא לתלמידיו.

עפ"י הפסוק באדר"נ, החרב שהונפה על רועי ישראל מבשר את פיזור הצאן:

(זכר' יג ז) חֶרֶב עוּרִי עַל רֹעִי וְעַל גֶּבֶר עֲמִיתִי נְאֻם י-הוה צְ-בָאוֹת הַךְ אֶת הָרֹעֶה וּתְפוּצֶיןָ הַצֹּאן וַהֲשִׁבֹתִי יָדִי עַל הַצֹּעֲרִים:

עפ"י הפסוק במכילתא, אחרי שהצדיקים נענשו על "עינוי", הגיע תור עונשם של ה"מענים" שאינם צדיקים:

(ישע' נז ג) וְאַתֶּם קִרְבוּ הֵנָּה בְּנֵי **עֹנְנָה** זֶרַע מְנָאֵף וַתִּזְנֶה:

1. (תהי' קטז טו) יָקָר בְּעֵינֵי י-הוה הַמָּוְתָה **לַחֲסִידָיו**:

(אור החיים, ויקרא טז א) ...ולעולם סיבת מיתתו יקר בעיני ה' המותה לעשרה הרוגי מלכות למגן וצינה לדורות בני ישראל.

(מאור ושמש רמזי שמחת תורה) ...וזה ענין העשרה הרוגי מלכות וזהו מאמר הכתוב יקר בעיני ה' המותה לחסידיו... [↑](#footnote-ref-1)
2. (מיכה ג ב) שׂנְאֵי טוֹב וְאֹהֲבֵי רָעה {רָע} **גֹּזְלֵי עוֹרָם מֵעֲלֵיהֶם** וּשְׁאֵרָם מֵעַל עַצְמוֹתָם: (ג) וַאֲשֶׁר אָכְלוּ שְׁאֵר עַמִּי **וְעוֹרָם מֵעֲלֵיהֶם הִפְשִׁיטוּ** וְאֶת עַצְמֹתֵיהֶם פִּצֵּחוּ וּפָרְשׂוּ כַּאֲשֶׁר בַּסִּיר וּכְבָשָׂר בְּתוֹךְ קַלָּחַת: [↑](#footnote-ref-2)
3. עפ"י מקבים ב פרק ז' [↑](#footnote-ref-3)
4. (ע"ז יא ב) אמר רב יהודה אמר שמואל עוד אחרת יש [להם] ברומי אחת לשבעים שנה מביאין אדם שלם ומרכיבין אותו על אדם חיגר ומלבישין אותו בגדי אדם הראשון ומניחין לו בראשו **קרקיפלו של רבי ישמעאל** ... (רש"י) קרקיפלו של ר' ישמעאל - כהן גדול ומהרוגי מלכות היה ומתוך יפיו נכנס בלב בת קיסר והפשיט עור פניו וחנטה באפרסמון שתהא מקויימת ולא ישתנה ועדיין מונח בגינזי רומי:

(חולין קכג א) תנו רבנן ליגיון העובר ממקום למקום ונכנס לבית הבית טמא שאין לך כל ליגיון וליגיון שאין לו כמה קרקפלין ואל תתמה שהרי **קרקפלו של ר' ישמעאל** מונח בראש מלכים:

אפשר ש"תרפים" הוא ראש מקורקף: (ברא' לא יט) וְלָבָן הָלַךְ לִגְזֹז אֶת צֹאנוֹ וַתִּגְנֹב רָחֵל אֶת **הַתְּרָפִים** אֲשֶׁר לְאָבִיהָ:

(יוב"ע) ולבן אזל למיגז עניה וגניבת רחל ית צלמניא דהוון נכסין גברא בוכרא וחזמין רישיה ומלחין ליה במילחא ובוסמנין וכתבין קוסמין בציצא דדהבא ויהבין תחות לשניה ומקימין ליה בכותלא וממליל עמהון ואילין הוון דהוה גחין להון אבוהא: [↑](#footnote-ref-4)
5. ר' ספר דורות הראשונים כרך ה לה של הרב יצחק אייזיק הלוי (רבי שמעון בן הסגן, ורבי ישמעאל נכדו של ר"י בן אלישע) וספר תולדות תנאים ואמוראים של הרב אהרן היימן (אמנם ר' שמעון מכונה כאן רבן, כינוי השמור לבית הנשיא, אולי טעות מעתיקים) [↑](#footnote-ref-5)
6. (ויקרא כו יז) וְנָתַתִּי פָנַי בָּכֶם וְנִגַּפְתֶּם לִפְנֵי אֹיְבֵיכֶם וְרָדוּ בָכֶם שׂנְאֵיכֶם וְנַסְתֶּם וְאֵין רֹדֵף אֶתְכֶם:

(ספרא כאן) ורדו בכם שנאיכם שאיני מעמיד עליכם אלא מכם ובכם (הר"ש שאנץ, כאן) כגון בדורו של שמד [↑](#footnote-ref-6)
7. (ב"ב ס ב) ת"ר כשחרב הבית בשניה רבו **פרושין** בישראל **שלא לאכול בשר ושלא לשתות יין**

נטפל להן **ר' יהושע** אמר להן בני מפני מה אי אתם אוכלין בשר ואין אתם שותין יין

אמרו לו נאכל בשר שממנו מקריבין על גבי מזבח ועכשיו בטל נשתה יין שמנסכין על גבי המזבח ועכשיו בטל

אמר להם א"כ לחם לא נאכל שכבר בטלו מנחות אפשר בפירות פירות לא נאכל שכבר בטלו בכורים אפשר בפירות אחרים מים לא נשתה שכבר בטל ניסוך המים

שתקו אמר להן בני בואו ואומר לכם שלא להתאבל כל עיקר אי אפשר שכבר נגזרה גזרה ולהתאבל יותר מדאי אי אפשר שאין גוזרין גזירה על הצבור אא"כ רוב צבור יכולין לעמוד בה ... אלא כך אמרו חכמים סד אדם את ביתו בסיד ומשייר בו דבר מועט ... עושה אדם כל צרכי סעודה ומשייר דבר מועט ... עושה אשה כל תכשיטיה ומשיירת דבר מועט ... תניא אמר ר' ישמעאל בן אלישע מיום שחרב בית המקדש דין הוא שנגזור על עצמנו שלא לאכול בשר ולא לשתות יין אלא אין גוזרין גזרה על הצבור אא"כ רוב צבור יכולין לעמוד בה ומיום שפשטה מלכות הרשעה שגוזרת עלינו גזירות רעות וקשות ומבטלת ממנו תורה ומצות ואין מנחת אותנו ליכנס לשבוע הבן ואמרי לה לישוע הבן **דין הוא שנגזור על עצמנו שלא לישא אשה ולהוליד בנים** ונמצא זרעו של אברהם אבינו כלה מאליו אלא הנח להם לישראל מוטב שיהיו שוגגין ואל יהיו מזידין: ר' משנה סוטה ג ד, דברי רבי יהושע על אשה ופרישות ועל מכות פרושין שהם מכלי עולם, דומים לדבריו כאן. [↑](#footnote-ref-7)
8. (עירו' סט א ב, חולין ה א, סא"ר פרק ו) אמר רב הונא איזהו **ישראל מומר** זה המחלל שבתות בפרהסיא ... רב אשי אמר האי תנא הוא דחמירא עליה שבת כעבודה זרה כדתניא מכם ולא כולכם פרט למומר מכם בכם חלקתי ולא באומות מן הבהמה להביא בני אדם הדומין לבהמה מכאן אמרו מקבלין קרבנות מפושעי ישראל כדי שיחזרו בתשובה חוץ מן המומר והמנסך יין והמחלל שבתות בפרהסיא ...

משומד הוא יהודי שנכנע לגזירות השמד בימי אדריינוס, מרצון ושמחה או מאונס ופחד [↑](#footnote-ref-8)
9. (מסילת ישרים יד) וּכְבָר בֵּאֲרוּ לָנוּ חֲזַ"ל (חולין לז), מַאֲמַר יְחֵזְקֵאל, "הִנֵּה נַפְשִׁי לֹא מְטֻמָּאָה **וּנְבֵלָה וּטְרֵפָה לֹא אָכַלְתִּי** מִנְּעוּרַי וְעַד עַתָּה, וְלֹא בָא בְּפִי בְּשַׂר פִּגּוּל" (יחזקאל ד) - "שֶׁלֹּא אָכַלְתִּי מִבְּהֵמָה שֶׁהוֹרָה בָהּ חָכָם וְלֹא אָכַלְתִּי מִבְּשַׂר כּוֹס כּוֹס. וְהִנֵּה כָּל זֶה מֻתָּר הוּא מִן הַדִּין וַדַּאי אֶלָּא אִיהוּ דְאַחְמִיר אַנַּפְשֵׁיהּ. וּכְבָר זָכַרְתִּי לְמַעְלָה שֶׁאֵין לִלְמֹד מִמַּה שֶּׁהֻתַּר עַל כָּל יִשְׂרָאֵל, לַפְּרוּשִׁים שֶׁיֵּשׁ לָהֶם לְהַרְחִיק מִן הַכִּעוּר וּמִן הַדּוֹמֶה לוֹ וּמִן הַדּוֹמֶה לַדּוֹמֶה. וְכֵן אָמַר מַר עוּקְבָא (שם קה), "אֲנָא בְּהַאי מִלְּתָא חַלָא בַּר חַמְרָא לְגַבֵּי אַבָּא, דְּאִלּוּ אַבָּא כַּד אָכֵל בִּשְׂרָא הָאִידְנָא לָא הֲוֵה אָכֵל גְּבִינָה עַד לְמָחָר כִּי הַשְׁתָּא, וַאֲנָא בְּהַאי סְעוּדָתָא לָא אָכֵילְנָא בִּסְעוּדָתָא אַחֲרִיתָא אָכֵילְנָא", וּבְוַדַּאי שֶׁאֵין פְּסַק הַהֲלָכָה כְּמוֹ שֶׁהָיָה אָבִיו עוֹשֶׂה, שֶׁאִם לֹא כֵן לֹא הָיָה מַר עוּקְבָא עוֹשֶׂה נֶגֶד זֶה, אֶלָּא שֶׁאָבִיו מַחֲמִיר הָיָה בִּפְרִישׁוּתוֹ וּלְכָךְ הָיָה מַר עוּקְבָא קוֹרֵא עַצְמוֹ חַלָא בַּר חַמְרָא, לְפִי שֶׁלֹּא הָיָה פָּרוּשׁ כָּל כָּךְ כָּמוֹהוּ: [↑](#footnote-ref-9)
10. (גיטין נו ב) ...אלא בעי מינאי מידי דאתן לך אמר ליה תן לי יבנה וחכמיה ושושילתא דרבן גמליאל ואסוותא דמסיין ליה לרבי צדוק [↑](#footnote-ref-10)
11. בזוטא פרק א' מדגיש המחבר את הסיבה המשלימה-ההפוכה לחורבן יהודה: ... לא חרב עולם אלא מפני פשעה של תורה ולא חרבה ארץ ישראל אלא מפני פשעה של תורה וכל צרות הבאות על ישראל... "יבנה" היתה צריכה להנהיג את "ביתר", לא להצטרף אליה, היבנאים אמרו לביתרים: אין השעה פנויה, ורבי עקיבא וחבריו אמרו לרבי אליעזר: לא היה לנו פנאי... (אעפ"י שזה היה רק תירוץ להסתיר את הנידוי)

(סנה' סח א, אדר"נ כה) והתניא כשחלה רבי אליעזר נכנסו רבי עקיבא וחביריו לבקרו הוא יושב בקינוף שלו והן יושבין בטרקלין שלו ואותו היום ערב שבת היה ... כיון שראו חכמים שדעתו מיושבת עליו נכנסו וישבו לפניו מרחוק ארבע אמות

אמר להם למה באתם אמרו לו ללמוד תורה באנו

אמר להם ועד עכשיו למה לא באתם אמרו לו **לא היה לנו פנאי**

אמר להן תמיה אני אם ימותו מיתת עצמן

אמר לו רבי עקיבא שלי מהו אמר לו שלך קשה משלהן [↑](#footnote-ref-11)
12. (מכילתא דרשב"י) אבא אידן איש צידן אומר משום רבן גמליאל מניין שלא יאמר אדם איני כדאי שאתפלל על בית המקדש ועל ארץ ישראל תלמוד לומר שמוע אשמע צעקתו וכי איזו מידה טובה מרובה מדת הטוב או מדת הפורענות הוי אומר מדת הטוב מרובה ומה מדת פורענות מועטת היחיד מתפלל והמקום שומע תפלתו מדת הטוב מרובה דין הוא שהיחיד מתפלל והמקום שומע תפלתו [↑](#footnote-ref-12)
13. (ב"ק צג א) אמר רבי יצחק אוי לו לצועק יותר מן הנצעק תניא נמי הכי אחד הצועק ואחד הנצעק במשמע אלא שממהרין לצועק יותר מן הנצעק (רש"י) אחד הצועק ואחד הנצעק במשמע - וחרה אפי והרגתי אתכם (שמות כב) שנים במשמע: [↑](#footnote-ref-13)
14. (כתובות סא ב, סב א-ב, סג א) משנה המדיר את אשתו מתשמיש המטה בית שמאי אומרים אומרים שתי שבתות בית הלל אומרים שבת אחת התלמידים יוצאין לתלמוד תורה שלא ברשות שלשים יום הפועלים שבת אחת העונה האמורה בתורה הטיילין בכל יום הפועלים שתים בשבת החמרים אחת בשבת הגמלים אחת לשלשים יום הספנים אחת לששה חדשים דברי רבי אליעזר: ... אמר רב אדא בר אהבה אמר רב זו דברי ר' אליעזר אבל חכמים אומרים התלמידים יוצאין לת"ת ב' וג' שנים שלא ברשות אמר רבא סמכו רבנן אדרב אדא בר אהבה ועבדי עובדא בנפשייהו כי הא דרב רחומי הוה שכיח קמיה דרבא במחוזא הוה רגיל דהוה אתי לביתיה כל מעלי יומא דכיפורי יומא חד משכתיה שמעתא הוה מסכיא דביתהו השתא אתי השתא אתי לא אתא חלש דעתה אחית דמעתא מעינה הוה יתיב באיגרא אפחית איגרא מתותיה ונח נפשיה ... ר"ע רעיא דבן כלבא שבוע הוה חזיתיה ברתיה דהוה צניע ומעלי אמרה ליה אי מקדשנא לך אזלת לבי רב אמר לה אין איקדשא ליה בצינעה ושדרתיה שמע אבוה אפקה מביתיה אדרה הנאה מנכסיה אזיל יתיב תרי סרי שנין בבי רב כי אתא אייתי בהדיה תרי סרי אלפי תלמידי ... ר' סא"ז פרק כב [↑](#footnote-ref-14)
15. (גיטין נו ב) ...אלא בעי מינאי מידי דאתן לך אמר ליה תן לי יבנה וחכמיה ושושילתא דרבן גמליאל ואסוותא דמסיין ליה לרבי צדוק קרי עליה רב יוסף ואיתימא **רבי עקיבא** משיב חכמים אחור ודעתם יסכל איבעי למימר ליה לשבקינהו הדא זימנא והוא סבר דלמא כולי האי לא עביד והצלה פורתא נמי לא הוי [↑](#footnote-ref-15)
16. (ירו' תענית כד א) תני ר' שמעון בן יוחי עקיבה ר' היה דורש דרך כוכב מיעקב דרך כוזבא מיעקב. ר' עקיבה כד הוה חמי בר כוזבה הוה אמר דין הוא מלכא משיחא א"ל ר' יוחנן בן תורתא עקיבה יעלו עשבים בלחייך ועדיין בן דוד לא יבא. [↑](#footnote-ref-16)
17. (יבמות סב ב) אמרו שנים עשר אלף זוגים תלמידים היו לו לרבי עקיבא מגבת עד אנטיפרס וכולן מתו בפרק אחד **מפני שלא נהגו כבוד זה לזה** ... [↑](#footnote-ref-17)
18. (ירו' נדר' ל ב) (ויקרא יט) ואהבת לרעך כמוך. רבי עקיבה אומר זהו כלל גדול בתורה.

(ב"ר סא ג) י"ב אלף תלמידים היו לר"ע מעכו ועד אנטיפרס וכולם בפרק אחד מתו למה **שהיתה עיניהם צרה אלו באלו** ובסוף העמיד שבעה רבי מאיר ורבי יהודה רבי יוסי ור' שמעון ורבי אלעזר בן שמוע ורבי יוחנן הסנדלר ור' אליעזר בן יעקב ואית דאמרי ר' יהודה ור' נחמיה ורבי מאיר רבי יוסי ורשב"י ור' חנינא בן חכינאי ורבי יוחנן הסנדלר א"ל בניי הראשונים לא מתו אלא **שהיתה עיניהם צרה אלו לאלו** תנו דעתכם שלא תעשו כמעשיהם עמדו ומלאו כל ארץ ישראל תורה [↑](#footnote-ref-18)
19. לאברהם: (ברא' כב יז) כִּי בָרֵךְ אֲבָרֶכְךָ וְהַרְבָּה אַרְבֶּה אֶת זַרְעֲךָ **כְּכוֹכְבֵי** הַשָּׁמַיִם וְכַחוֹל אֲשֶׁר עַל שְׂפַת הַיָּם וְיִרַשׁ זַרְעֲךָ אֵת שַׁעַר אֹיְבָיו: ליצחק: (שם כו ד) וְהִרְבֵּיתִי אֶת זַרְעֲךָ **כְּכוֹכְבֵי** הַשָּׁמַיִם וְנָתַתִּי לְזַרְעֲךָ אֵת כָּל הָאֲרָצֹת הָאֵל וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ:

לאברהם: (שם יג טז) וְשַׂמְתִּי אֶת זַרְעֲךָ **כַּעֲפַר** הָאָרֶץ אֲשֶׁר אִם יוּכַל אִישׁ לִמְנוֹת אֶת עֲפַר הָאָרֶץ גַּם זַרְעֲךָ יִמָּנֶה:

ליעקב: (שם כח יד) וְהָיָה זַרְעֲךָ **כַּעֲפַר** הָאָרֶץ וּפָרַצְתָּ יָמָּה וָקֵדְמָה וְצָפֹנָה וָנֶגְבָּה וְנִבְרְכוּ בְךָ כָּל מִשְׁפְּחֹת הָאֲדָמָה וּבְזַרְעֶךָ: [↑](#footnote-ref-19)
20. (ב"ר עז ג) ויגע **בכף** ירכו נגע בצדיקים ובצדיקות בנביאים ובנביאות שהן עתידין לעמוד ממנו ואיזה זה זה **דורו של שמד** [↑](#footnote-ref-20)